Hvalasafnið á Húsavík opnaði á vordögum 2019 veglega afmælissýningu í tilefni 20 ára afmælis safnsins ári áður . Á næstunni munu birtast kaflar úr sögu safnsins hér á hvalasafn.is . Við hefjum leik árið 1992 en líkt og í öllum góðum sögum fylgir smá forsaga . Uppruna þess að Hvalasafnið á Húsavík varð til má rekja til tilraunaferða í hvalaskoðun sem fyrst voru farnar frá Höfn í Hornafirði sumrin 1992 - 1994 . Í fyrstu ferðinni var breskur leiðsögumaður Mark Carwardine að nafni ásamt Ásbirni Björgvinssyni sem síðar átti eftir að stofna Hvalasafnið á Húsavík . Þetta voru langar siglingar eða um 8 klst . Árið 1994 hófust hvalaskoðunarferðir á Húsavík hjá Arnari Sigurðssyni sem rak fyrirtækið Sjóferðir Arnars . Ári síðar komu nokkrir hópar í hvalaskoðun á Húsavík , meðal annars frá Discover the World . Hval hafði þá fækkað í nágrenni Hafnar , auk þess sem siglingatími var mun styttri á Skjálfanda . Vitað var að svæðið væri gamalt hrefnuveiðisvæði og því ætti að vera hval að finna . Haldið var námskeið í Keflavík 1995 þar sem fjallað var um hvalaskoðun sem atvinnugrein . Fengnir voru erlendir fyrirlesarar meðal annars Erich Hoyt til að gefa innsýn í þessa atvinnugrein sem átti eftir að verða gríðarstór síðarmeir . Þetta sumar fóru voru tvö fyrirtæki starfrækt í hvalaskoðun á Húsavík , Norðursigling og Sjóferðir Arnars . Mark Carwardine ásamt Huld Hafliðadóttur , fyrrverandi verkefnisstjóra Hvalasafnsins ( Mynd : Northsailing.is , 2011 ) Erich Hoyt hefur komið við sögu hvalaskoðunar á Íslandi frá upphafi . Nú síðast hélt hann erindi á árlegri hvalaráðstefnu Hvalasafnsins í maí 2019 ( Mynd : Erichhoytbooks.com ) Hnúfubakur stingur sér á kaf . Myndin er tekin um miðjan tíunda áratuginn .